বাস্তবে এসে দাঁড়াও
বাস্তবে তুমি, যেদিকেই পা বাড়াও
তুমি কোথাও যাচ্ছো না

যারা যাচ্ছে, তারা প্লেনে হেলিকপ্ট্যরে
স্থলপথে আর জলপথে তুমি কোথাও যাচ্ছো না

তুমি বুঝতে পারছো না
এসো বাস্তবে এসে দাঁড়াও

বাস্তবে তুমি, চোখ খুলে দেখো
দেখতে পাচ্ছো না

যারা দেখছে, তারা বাইরে বেরিয়ে দেখছে
কাঁচের এপাশে, ওপাশের কিছু দেখতে পাচ্ছো না

তুমি বুঝতে পারছো না
এসো বাস্তবে এসে দাঁড়াও

বাস্তবে কানে হাত দিয়ে দ্যাখো
হেডফোনে ফুটো বন্ধ

বাস্তবে চোখ বুজলে কি হয়?
এমনিতেই তো অন্ধ

বাস্তবে টাকা জমালে কি আর সম্মান ফিরে পাবে
আজ টাকা স্তুপে ধুম্র পাহাড়, কাল বল্মীক হয়ে যাবে

এসো বাস্তবে এসে দাঁড়াও
ক্রিপটো সোনা বাড়ি গাড়ি বই
মঙ্গল যানে সিট পেলে কোই
তুমি কোত্থাও যাচ্ছো না

এসো বাস্তবে এসে দাঁড়াও
এসো বাস্তবে এসে দাঁড়াও

বাস্তবে যেদিকেই ঠোঁট বাড়াও
চাদরই পাচ্ছো, আদর পাচ্ছো না

এসো, বাস্তবে এসে দাঁড়াও
সোস্যল মিডিয়া, লাইক অনেক, ভিউস অনেক, শেয়ার অনেক
বাস্তবে তুমি আছো? মরে গ্যাছো? খবর রাখে না পাড়াও,

এসো, বাস্তবে এসে দাঁড়াও,
বাস্তবে যারা ধর্ম রক্ষা ক্যরে, ধর্ম পড়ে না তারাও

এসো, বাস্তবে এসে দাঁড়াও,
প্রকৃতি পৃথিবী মহাকাল মহাকাশ, ভালোই থাকবে, তোমাদের সবাইকে ছাড়াও

এসো, বাস্তবে এসে দাঁড়াও।